CELEX: 32019D1332
Language: mt
Date: 2019-06-25 00:00:00
Title: Deċiżjoni tal-Kunsill (UE) 2019/1332 tal-25 ta' Ġunju 2019 dwar l-iffirmar, f'isem l-Unjoni, u l-applikazzjoni provviżorja tal-Ftehim ta' Sħubija dwar is-Sajd Sostenibbli bejn l-Unjoni Ewropea u r-Repubblika tal-Gambja u tal-Protokoll dwar l-implimentazzjoni ta' dak il-Ftehim ta' Sħubija

8.8.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 208/1
               
            
         DEĊIŻJONI TAL-KUNSILL (UE) 2019/1332
         tal-25 ta' Ġunju 2019
         dwar l-iffirmar, f'isem l-Unjoni, u l-applikazzjoni provviżorja tal-Ftehim ta' Sħubija dwar is-Sajd Sostenibbli bejn l-Unjoni Ewropea u r-Repubblika tal-Gambja u tal-Protokoll dwar l-implimentazzjoni ta' dak il-Ftehim ta' Sħubija
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 43 flimkien mal-Artikolu 218(5) tiegħu,
         Wara li kkunsidra l-proposta mill-Kummissjoni Ewropea,
         Wara li kkunsidra r-rakkomandazzjoni mill-Kummissjoni u d-Deċiżjoni tal-Kunsill li awtorizzat il-ftuħ tan-negozjati,
         Billi:
         
                     (1)
                  
                  
                     Il-Kummissjoni nnegozjat, f'isem l-Unjoni, Ftehim ta' Sħubija dwar is-Sajd Sostenibbli bejn l-Unjoni Ewropea u r-Repubblika tal-Gambja (“il-Ftehim ta' Sħubija”) kif ukoll Protokoll dwar l-implimentazzjoni tal-Ftehim ta' Sħubija (“il-Protokoll”). Il-Ftehim ta' Sħubija u l-Protokoll ġew inizjalati fid-19 ta' Ottubru 2018.
                  
               
                     (2)
                  
                  
                     Il-Ftehim ta' Sħubija jħassar il-Ftehim bejn il-Komunità Ekonomika Ewropea u l-Gvern tar-Repubblika tal-Gambja dwar sajd 'il barra mill-Gambja (1), li kien daħal fis-seħħ fit-2 ta' Ġunju 1987.
                  
               
                     (3)
                  
                  
                     L-għan tal-Protokoll huwa li jippermetti lill-Unjoni u lir-Repubblika tal-Gambja jaħdmu aktar mill-qrib bejniethom biex jippromwovu politika tas-sajd sostenibbli u użu responsabbli tar-riżorsi tas-sajd fl-ilmijiet tal-Gambja.
                  
               
                     (4)
                  
                  
                     Jenħtieġ li l-Ftehim ta' Sħubija u l-Protokoll jiġu ffirmati. Sabiex ikun żgurat li l-attivitajiet tas-sajd tal-bastimenti tal-Unjoni jinbdew malajr, jenħtieġ li l-Ftehim ta' Sħubija u l-Protokoll jiġu applikati b'mod provviżorju minn meta jiġu ffirmati, sa meta jitlestew il-proċeduri meħtieġa għad-dħul fis-seħħ tagħhom,
                  
               ADOTTA DIN ID-DEĊIŻJONI:
         
            Artikolu 1
            L-iffirmar, f'isem l-Unjoni, tal-Ftehim ta' Sħubija dwar is-Sajd Sostenibbli bejn l-Unjoni Ewropea u r-Repubblika tal-Gambja u tal-Protokoll dwar l-implimentazzjoni tal-Ftehim ta' Sħubija dwar is-Sajd Sostenibbli bejn l-Unjoni Ewropea u r-Repubblika tal-Gambja huwa b'dan awtorizzat, suġġett għall-konklużjoni ta' dawk l-atti.
            It-testi tal-Ftehim ta' Sħubija u tal-Protokoll huma mehmużin ma' din id-Deċiżjoni.
         
         
            Artikolu 2
            Il-President tal-Kunsill huwa b'dan awtorizzat li jinnomina lill-persuna jew persuni li jkollhom is-setgħa li jiffirmaw il-Ftehim ta' Sħubija u l-Protokoll f'isem l-Unjoni.
         
         
            Artikolu 3
            F'konformità mal-Artikolu 14 tal-Ftehim ta' Sħubija, il-Ftehim ta' Sħubija għandu jiġi applikat fuq bażi provviżorja mid-data tal-iffirmar tiegħu, sa meta jitlestew il-proċeduri meħtieġa għad-dħul fis-seħħ tiegħu (2).
         
         
            Artikolu 4
            F'konformità mal-Artikolu 13 tal-Protokoll, il-Protokoll għandu jiġi applikat fuq bażi provviżorja mid-data tal-iffirmar tiegħu, sa meta jitlestew il-proċeduri meħtieġa għad-dħul fis-seħħ tiegħu (3).
         
         
            Artikolu 5
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fil-Lussemburgu, il-25 ta' Ġunju 2019.
            
               
                  Għall-Kunsill
               
               
                  Il-President
               
               A. ANTON
            
         
         
            (1)  ĠU L 146, 6.6.1987, p. 3.
         
            (2)  Id-data li minnha l-Ftehim ta' Sħubija se jiġi applikat b'mod provviżorju se tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.
         
            (3)  Id-data li minnha l-Protokoll se jiġi applikat b'mod provviżorju se tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.